《沁园春 再赠李君聊广其意》
清代·曹贞吉

日月跳丸，虎头健儿，鸡皮老翁。笑求仙问药，都无凭据，灵椿朝菌，一样成空。

羊角扶摇，枋榆栖止，总在茫茫噫气中。何处问、有南柯太守，马鬣高封。

达人游戏神通。便塳象、祁连蚁垤同。甚珠襦玉匣，牛羊废垄，金凫银雁，禾黍秋风。

天地蘧庐，乾坤窀穸，千载王孙道未穷。今古恨，是白杨衰草，掩尽英雄。

作者简介：曹贞吉(1634～1698) 清代著名诗词家。字升六，又字升阶、迪清，号实庵，安丘县城东关（今属山东省）人。曹申吉之兄。康熙三年进士，官至礼部郎中，以疾辞湖广学政，归里卒。嗜书，工诗文，与嘉善诗人曹尔堪并称为“南北二曹”，词尤有名，被誉为清初词坛上“最为大雅”的词家。